Oliver Stone

Oliver Stone, teljes nevén William Oliver Stone (New York, 1946. szeptember 15. –) amerikai filmrendező, forgatókönyvíró.

Sajátos képi világa, lenyűgöző vizualitása, remekül szerkesztett operatőri munkája teszi jellegzetessé munkáit. Filmjei dinamikusak, rendkívül hatásos kifejezőerővel bírnak. Több munkájában játszott is, legtöbbnek producere és forgatókönyvírója is volt.

Élete 
Apja, Louis vallását nem gyakorló, zsidó származású (eredeti neve Silverstein), anyja, Jacqueline Goddet, vallását nem gyakorló római katolikus francia. (Stone gyermekkorában jobban beszélt franciául, mint angolul.) Jó anyagi körülmények között éltek, a fiatal Oliver elitiskolákba járhatott. A filmek iránti érdeklődés apja hatására alakult ki benne, első meghatározó filmélménye Fellini Édes élet c. filmje volt.

1964-ben kezdte meg egyetemi tanulmányait a Yale-en. Egy évvel később már angolt tanított egy katolikus iskolában, Saigon egyik külvárosában, de hamarosan úgy érezte, a tanári pálya nem neki való, így abbahagyta tanulmányait. Hajókon dolgozott, és az írással kezdett próbálkozni.

1967-ben lépett be a hadseregbe, a dél-karolinai Fort Jacksonban kapott gyalogsági kiképzést. 15 hónapot szolgált Vietnámban, 1968 áprilisától egy felderítő szakaszban, amelynek tagjai későbbi filmje több szereplőjének is mintájául szolgáltak. Kétszer sebesült meg; bíborszívvel és bronzcsillaggal tüntették ki.

Visszatérve New Yorkba egy kölcsönkamerával amatőr filmeket kezdett készíteni, illetve nekilátott a Break című forgatókönyvnek, mely a Platoon alapjául szolgál majd. Beiratkozott a New York-i Egyetem Filmiskolájába (New York University's Film School), ahol Martin Scorsese előadásai komoly hatással voltak rá. Ebben az időszakban három rövidebb fekete-fehér filmet készített, miközben taxisofőrként próbált megélni. Első egész estés filmje Seizure egy kanadai mecénás támogatásával készülhetett el.

Egy ideig Los Angelesben építette karrierjét, majd ismét New Yorkban élt, s – 1976 nyarán – itt látott neki első nagy hatású filmje, A szakasz forgatókönyvének. A kész művel – immár véglegesen – Los Angelesbe költözött. A történetet ugyan egy stúdió sem akarta megfilmesíteni, de Stone tehetségére felfigyeltek, és a Columbia Pictures megbízta Billy Hayes önéletrajzi könyvének, a Éjféli expressznek forgatókönyvvé alakításával, melyért 1979-ben Oscar-díjat kapott. Szintén forgatókönyvíróként működött közre Brian de Palma remake-jében, a A sebhelyesarcúban.

A szakasz forgatásának 1986-ban láthatott neki, a film nyolc Oscar-jelölést kapott, s négy szobrot nyert el, köztük a legjobb rendezésért járót is. (Ezért forgatókönyvíróként is jelölték.) Még 1986-ban jelölve volt a Salvador című politikai thriller forgatókönyvírójaként. A Vietnám-téma trilógiává bővült, 1989-ben készült el a Született július 4-én (melynek rendezéséért szintén Oscart kapott és jelölve volt producerként és forgatókönyvíróként), majd 1993-ban a Heaven & Earth. 1991-ben elkészítette a JFK – A nyitott dosszié című életrajzi, összeesküvés elméletet boncolgató filmet, amelyért újabb három kategóriában jelölték. Két évre rá készült el a Nixon című filmje, amelyért legutóbbi jelölését kapta.

Filmjei 
 Last Year in Viet Nam (1971)
 Seizure (1974)
 Mad Man of Martinique (1979)
 A kéz (1981)
 Salvador (1986)
 A szakasz (1986)
 Tőzsdecápák (1987)
 Hívd a rádiót! (1988)
 Született július 4-én (1989)
 The Doors (1991)
 JFK – A nyitott dosszié (1991)
 Ég és föld (1993)
 Született gyilkosok (1994)
 Nixon (1995)
 Halálkanyar (1997)
 Minden héten háború (1999)
 Comandante (2003)
 Persona Non Grata (2003)
 Nagy Sándor, a hódító (2004)
 Looking for Fidel (2004)
 World Trade Center (2006)
 W. (2008)
 South of the Border (2009)
 Tőzsdecápák – A pénz nem alszik (2010)
 Castro in Winter (2012)
 Vadállatok (2012)
 Oliver Stone – Amerika elhallgatott történelme (dokumentumfilm-sorozat, 2012–2013)
 Snowden (2016)

Magyarul megjelent művei 
Dale A. Dye: A szakasz; Oliver Stone forgatókönyve alapján; ford. Vitéz Ágnes; IPV, Bp., 1988
L. Sprague de Camp–Lin Carter: Conan, a barbár. A világhírű film könyve John Milius és Oliver Stone forgatókönyve alapján; Cherubion, Debrecen, 1995 
Oliver Stone–Peter Kuznick: Amerika elhallgatott történelme; ford. Angster László; Kossuth, Bp., 2014
Putyin-interjúk. A Putyin-interjúk teljes szövege a dokumentumfilmből hiányzó részekkel együtt; előszó Robert Scheer, ford. Seress Ákos; Alexandra, Pécs, 2017
Putyin tabuk nélkül. A vágatlan interjúk; ford. Seress Ákos; 2. jav. kiad.; Alexandra, Pécs, 2022

Jegyzetek

További információk

1946-ban született személyek
Amerikai filmrendezők
Amerikai forgatókönyvírók
Amerikai filmproducerek
Oscar-díjasok
BAFTA-díjasok
Golden Globe-díjasok
Zsidó amerikaiak
Élő személyek
Az Amerikai Egyesült Államok katonái a vietnámi háborúban
New York-iak
Emmy-díjasok